再次韻
作者：趙鼎
朝代：宋

paragraphs: 蒼顔五老人，潛此十里谷。
孤標面有稜，瘦骨饑無肉。
手揮雲霧開，絕澗坦其腹。
乃知奇偉狀，未省出山麓。
窮幽偶見之，欲遁不及縮。
亦憐麋鹿資，笑睨回青目。
政欲挽渠衣，未應回我轂。
卻顧巖壑底，鬱鬱聳喬木。
尚茲遺棟梁，况乃問樸蔌。
我亦脱網羅，江湖漾孤鶩。
念此難折腰，本無蘇印六。
何意從公遊，大嚼渠渠屋。
公仍爲銷寫，妙語矜破鏃。
一看雲卧冷，固鄙權門燠。
懸知飯藜羹，不換咄嗟粥。
笑我漫彈冠，短髪不勝沐。
真恐緣壁枯，莫作蝸行蹙。
但當葺詩業，萬象入吾掬。
要與麯生狂，一掃中書秃。
此計是耶非，更擬從公卜。